Paisache Protechiu d'as Foces de Fago y Biniés

O **Paisache Protechiu d'as Foces de Fago y Biniés** ye un paisache protechiu d'Aragón que se troba situau en a comarca d'a Chacetania, en a provincia de Uesca, entre os termins municipals d'Ansó, a Canal de Berdún y Val d'Echo. Ye un espacio protechiu dende 2010, estando alavez o espacio protechiu mas recient en Aragón.

A suya superficie total ye de 1.440 hectarias que se dividen entre a foz de Fago, formada por o barranco Tartiste, con 1.158 ha y a foz de Biniés, formada por o río Veral, con 1.282 ha.

## Cheolochía

Cheolochicament l'aria on son as foces forma una unidat morfoestructural d'o flysch, situada a o sud d'as sierras prepirenencas interiors y que baixa dende os 2.000–2.100 m d'altaria en o Pireneu dica a canal de Berdún, a 800–1.000 m. En o Flysch d'esta zona destaca a unidat litostratifrafica dita "Grupo Echo". O paisache, formau por piedra panal y sallagons, ye debuixau por tozals y tucas redondiadas.

Os tramos on o río Veral ha esgarrapau o substracto cheolochico formando foces corresponden a tramos que trescruzan os materials duros, solubles y permeables de calsinera, materials que no han permeso de fer-se val mas ampla como a que bi ha en os tramos por on o río trescruza os sallagons. Debiu a o proceso de karstificación en muitos puntos l'augua forata a calsinera formando asinas cuevas y foraus como a "cueva d'o Palomar" y o "forau d'os Gavachos".

## Fauna

As especies animals son a-saber-las en ista zona. Entre as aus se pueden destacar o vueitre (*Gyps fulvus*), o trencauesos (*Gypaetus barbatus*), l'agarraparez (*Tichodroma muraria*) u o falcet de tripa blanca (*Apus melba*), todas ellas especies asociadas a las zonas de cinglos. En as zonas acuaticas trobamos tamién a torda d'augua (*Cinclus cinclus*) y o enganyapastors grisamariello (*Motacilla cinerea*).

Entre os peixes presents en os ríos y barrancos cal destacar siet especies: a truita común (*Salmo trutta fario*), o barbo común (*Barbus graellsii*), o barbo cudirroyo (*Barbus hasii*), a madrilla (*Chondrostoma toxostoma* y *[[Chondrostoma arcasii]]*), o piscardo (*Phoxinus phoxinus*) y o lobo d'arriu (*Barbatula barbatula*).

Entre os anfibios y reptils, destacan a salamanquesa (*Tarentola mauritanica*), o furtarropas (*Psammodromus algirus*), a culebra d'esculapio (*Elaphe longissima*), o zapo común (*Bufo bufo*) y a granota verda (*Rana perezi*).

Ye amás una d'as zonas d'Aragón a on encara ye posible de trobar onsos (*Ursus arctos*), que i pueden plegar dende a part alta d'a val d'Echo.

## Flora

Por estar una zona de transición entre os climas atlantico y mediterranio son a-saber-las as especies vechetals que se i pueden trobar.

As zonas de menor altaria constituyen un ecosistema mesomediterranio a on se troban os carrascals, con arbustos como os buixos y atras especies como o lantierno (*Rhamnus alaternus*), *[[Phillyrea media]]*, o terebinto (*Pistacia terebinthus*), o chinebro royo (*Juniperus oxycedrus*), a hierba garbancera (*Colutea arborescens*) y a hierba topera (*Euphorbia characias*).

Os fondons d'as foces constituyen enclaus con microclimas mas fredos a on apareixen eixemplars de lecina (*Quercus ilex*), oliveta (*Phillyrea angustifolia*), *[[Lonicera implexa]]* y *[[Ephedra nebrodensis]]*.

Atras especies que se troban en iste entorno son o pin royo (*Pinus sylvestris*), procedent de repoblacions que se i han feito.

En as riberas d'os ríos y barrancos se puede trobar a salenquera (*Salix eleagnos subsp. Angustifolia*) y sarga fina (*Salix purpurea*) que d'hibierno dan color a la zona.

## Atras feguras de protección
* Zona d'Especial Protección ta as Aus (ZEPA) (ES0000282).
* Puesto d'Importancia Comunitaria (PIC).

## Referencias

## Vinclos externos
*  Red Natural d'Aragón. Paisache Protechito d'as Foces de Fago y Biniés.
*  Paisache Protechito d'as Foces de Fago y Biniés.